Retningslinjer+Folkets+hus


 * NOTE: Vi har fået bekræftet, at der ikke er noget forbud imod at tilberede kød i køkkenet i Folkets Hus. Grupperne i huset må gerne holde interne (lukkede) arrangementer, når det ikke er hver anden weekend (Arrangementsgruppen) **

** Til grupper der vil afholde fester i Folkets Hus. **

Det her er retningslinierne for fester i Folkets Hus. Det er jeres ansvar som arrangører, at de bliver overholdt! Disse råd kan dog ikke dække alt, så spørg os bare om hvad som helst og forsøg også selv at tænke over, hvordan arrangementet bliver den bedste "oplevelse" både for festdeltagerne, naboerne, huset og parken.

** Det er jeres ansvar ** Det vigtigste er at huske, at huset er __Folkets__ Hus! Dvs. vi er alle frivillige aktivister, så I //låner// ikke bare lokaler, men er en del af et kulturelt og politisk projekt. Det betyder, at det er jeres ansvar, at det bliver en god fest og at huset behandles ordentligt. Når I holder fest i Folkets Hus, forpligter I jer samtidig til at overholde nedenstående retningslinier. Gør I ikke det, kan det betyde, at I ikke i fremtiden får lov til at holde fest i huset.

** Følgende skal I være opmærksomme på ifm. arrangementet (spørg hvis noget er uklart): **

** Depositum ** I skal som udgangspunkt lægge et depositum på 2500,- kr. inden festen, men I kan aftale nærmere om dette med kontaktpersonen fra adm-gruppen.

** Er uheldet ude ** Skulle det ske, at noget går i stykker under festen (inventar, vinduer mv.) eller at der er blevet malet graffiti/tags inden i huset, er det jeres ansvar, at skaderne udbedres hurtigst muligt.

** Sikkerhed ** Under festen er hele huset jeres ansvar. Det betyder, at I også skal have tjek på de områder, hvor I ikke holder selve festen. Hvis jeres arrangement kun er på 1.salen, så luk trappen af.

Der skal være mindst én ædru tjekker/ansvarlig på alle etager i huset, der er i brug. Hver tjekker skal have en tændt mobiltelefon på sig, da det skal være muligt for os at komme i kontakt med tjekkerne, hvis der skulle opstå uventede problemer. Opstår der konflikter, som I ikke selv kan løse, er det også vigtigt, at I kan komme i kontakt med en fra adm-gruppen.

Husets størrelse taget i betragtning er der en grænse for, hvor mange der kan være i huset samtidig. Af sikkerhedsmæssige årsager og i forhold til at bevare en god stemning, skal I holde styr på, hvor mange I har lukket ind og sætte en grænse, hvis antallet bliver for stort. Tænk også på, at parken for tiden er under renovering og der ikke er meget plads udenfor – prøv alligevel at holde folk inde foran huset og ikke ude på vejen. Sørg også for at minimere aktivitet (folk der snakker, drikker og hænger ud) foran huset efter kl. 23.

Check brandvejen (bagudgangen: at der er lys og fri adgang til at komme ned og ud)!!

Da vi har erfaring med, at der til tider - ofte efter kl. 2.00 - er skænderier og slagsmål, så vær særligt opmærksomme på dette (især i trappeområdet). Vær ikke konfrontationssøgende, men tal med de involverede ("stryg dem med hårene"). Langt de fleste falder til ro igen. Men forhold jer kollektivt til problemet - og tænd evt. lyset, sluk musikken, stop barsalget eller andet!?

Sørg for at lave en dørpolitik inden festen.

Man skal kunne stille med et ansvarligt dørhold, som er ædru hele aftenen. Har I ikke mulighed for dette så kontakt adm-gruppen, som muligvis vil kunne hjæpe med et dørhold. Det er vigtigt med en god kommunikation mellem dørholdet og de ansvarlige i resten af huset, så konflikter kan tages i opløbet. Sørg for jævnligt at tømme kassen med dørpenge, for en sikkerheds skyld.

** Dør og entre ** Hvis I tager entre, så lad det helst ske ved døren i stuen. Hvis ikke andet er aftalt med adm-gruppen, er max. entre 40 kr. (husk at alle principielt skal kunne komme ind, også dem uden penge!).

** Larm og naboer ** Det er meget vigtigt for Folkets Hus at holde sig gode venner med vores naboer – derfor er det vigtigt at larmen fra festen ikke bliver en gene for lokalområdet. Hold vinduerne lukkede i ‘festrummet’ (åben evt. i gangen) og vær opmærksom på lydniveauet - også uden for huset (bl.a. fra folk, der opholder sig foran huset)! Der bliver selvfølgeligt meget varmt, når man holder fest og det er nødvendigt at lufte ud en gang i mellem. Mange gæster gør det forståeligt nok på egen hånd, men dette må ikke ske, da det larmer for meget ift. naboer. Tjekkerne på hver etage skal sørge for at vinduerne holdes lukkede, mens der er musik, og slukke musikken, når der skal udluftes.

** Alkohol ** Da Folkets Hus i dagligdagen er alkoholfrit, skal I altid have tilladelse til at drikke/servere alkohol. Folkets Hus har ingen alkohol-bevilling. Evt. tilladelser og bevillinger ifm. arrangementet må selv organiseres. Støt evt. Spidsroden (Prins Jørgensgade 14, overfor Folkets Hus) ved at købe jeres økologiske øl og vand, m.m. dér! Hårde stoffer er ikke tilladt i Folkets Hus!

** Overskud fra festen ** Adm-gruppen skal orienteres om, hvad overskuddet fra festen går til: kun fester, hvor overskuddet går til "et godt formål" eller fremtidige aktiviteter/arrangementer, tillades! Folkets Hus forventer at få et bidrag til husets trængte økonomi (til strøm, varme, vand og vedligeholdelse). Beløbet fastsættes i forhold til festens økonomi, men er som minimum 1500 kr.

** Opreklamering ** Arrangør-gruppen skal (hvis ikke andet aftales) sende opreklamerings-materiale (flyer eller lign.) til videreformidling på husets mail-liste og hjemmeside. Dette kan sendes til __ folketshus@e-box.dk __.

** Efter festen og rengøring: ** Det er jeres ansvar, at huset forlades i ordentlig stand, så andre kan bruge det. I skal derfor sørge for at lukke vinduer og låse døre, inden I går, samt lave en rengøringsplan inden festen.

Drikkevarer, der ikke blev solgt til festen, og lydanlæg skal flyttes fra huset førstkommende butiksdag, for at minimere chancen for indbrud.

Sørg for at alt er rengjort senest om eftermiddagen dagen efter. Aftal det præcise tidspunkt med kontaktpersonen fra adm-gruppen. Se vedlagte rengøringsplan.

** God Fest ** Lad jer ikke fortvivle af alle disse ‘gode råd’, det plejer jo altid at være gode arrangementer, der afholdes i Folkets Hus. God aktivist-lyst og **god fest!**

** Folkets Hus ** ** v. adm-gruppen **

= Rengøring af Folkets Hus =

I Folkets Hus er der kun frivillige aktivister ligesom jer selv, derfor kommer der heller ikke nogen og gør rent efter jer. Der er mange, der bruger huset, og det er derfor meget vigtigt, at I gør grundigt rent efter jeres fest – også selv om der ikke var helt rent, da I kom. Det hører med til at holde en fest, også selv om man er træt og har tømmermænd! Gøres der ikke ordentligt rent, kan det betyde, at man ikke får sit depositum tilbage og at man i fremtiden ikke får lov til at holde fest.

Sørg for at være helt færdige med rengøringen til den aftalte tid, så andre kan bruge lokalerne. Kontaktpersonen fra adm-gruppen kommer og tjekker op på rengøringen, når I afleverer nøglen tilbage og får jeres depositum.

Sørg for at købe toiletpapir og rengøringsmidler inden festen. Tag mopper og klude med hjem efter rengøring og vask dem.

** Generelt for hele huset ** Flasker, askebægre og affald fjernes. Har I pyntet op, så fjern også det. De fleste gulve i huset er lavet af træ og er derfor lidt besværlige at gøre rene: vask dem to gange, hvis det er nødvendigt!

** Trappe og gange ** Fejes og vaskes. Vindueskarme og træværk aftørres.

** Toiletter ** Toilet og vask skures. Gulvet fejes og vaskes. Nyt toiletpapir sættes frem.

** Køkken ** Alle flader rengøres. Har I brugt køleskabene, gøres disse også rene. Gulvet fejes og vaskes. Sæt service på plads.

** 1.Sal ** Vindueskarme, borde og stole tørres af. Gulv fejes og vaskes. Gulvet på 1.sal er meget følsomt. Det må derfor kun vaskes med sæbespåner og meget lidt vand (vrid kluden godt!).

** 3.Sal ** Vindueskarme, borde og stole tørres af. Gulv fejes og vaskes.

** Udendørsarealer og Folkets Park ** Sørg at fjerne affald i parken og fej uden for huset.